Nitko od četvero kandidata za posao pravobraniteljice za djecu, koji su u četvrtak članovima Odbora za obitelj, mlade i sport objašnjavali zašto bi voljeli naslijediti Ivanu Milas Klarić, nije pročitao Istanbulsku konvenciju niti o njoj ima ikakav stav. Nisu baš upućeni ni u kaznenu regulativu zaštite djece od pedofila i ne znaju bi li je trebalo mijenjati. Ne znaju kako bi zdravstveni odgoj u školama trebalo osmisliti.

Zbog nepripremljenosti kandidata i izbjegavanja odgovora, članovi Odbora nisu se libili zamijetiti "Kako onda mislite biti pravobranitelj za djecu?", kako su više puta izrazile čuđenje Anka Mrak Taritaš, Irena Petrijevčanin Vuksanović i Hrvoje Zekanović. Predsjednica Odbora Nada Turina Đurić zaključila je da je "razgovor s četvero kandidata pokazao kako je donošenjem novog Zakona, zbog kojeg je smijenjena Ivana Milas Klarić, napravljena velika greška".

- Javilo se samo petero kandidata. Iznenađena sam suženim spektrom zainteresiranih. Jako smo pogriješili što smo izbor pravobranitelja učinili ovisnim o saborskoj većini. Odbor nema formalnih uvjeta za poništenje poziva. Jedino možemo ne donijeti odluku i ne predložiti Saboru kandidate. Ali, moramo idući tjedan još saslušati petu kandidatkinju, Helencu Pirnat Dragičević, koja se ispričala zbog privatnih obaveza, pa ćemo tek onda donijeti konačnu odluku - rekla je Nada Turina Đurić.

HDZ-ovka Irena Petrijevčanin Vuksanović rekla je kako je "žalosno da danas nitko od kandidata nije pokazao osnovno poznavanje zakonskog okvira kojim se u našoj zemlji reguliraju najteža zlostavljanja djece, kao što je kazneno djelo spolne zloupotrebe djeteta mlađeg od 15 godina, tzv. pedofilije, i to u vremenima kad o takvim slučajevima čak svakodnevno pišu mediji".

- Ne možete ne znati ono što je gorući problem i jedno od najaktualnijih pitanja kojima se trebate baviti - upozorila je ona.

Intervjuiranje četvero kandidata, pravnika Hrvoja Jukića, Tatjane Holjevac i Zdravka Miočevića te liječnice Vanje Slijepčević Saftić na momente se pretvorilo u grotesku.

Vanja Slijepčević Saftić, na pitanje Hrvoja Zekanovića što misli o Istanbulskoj konvenciji i uvođenju rodne ideologije, nije željela odgovoriti.

- Ako budem izabrana za pravobraniteljicu, onda ćete čuti moj stav - poručila je Slijepčević Saftić.

Kandidatkinja je istim tonom uzvratila i Anki Mrak Taritaš, koju je zanimalo što misli o prijedlogu povučenog Obiteljskog zakona.

- Ne tražite od mene pravne savjete, zalagat ću se za zakon kakav god on bio - odgovorila joj je.

- Način na koji nas educirate nije prihvatljiv za osobu koja bi htjela biti pravobraniteljica za djecu - primijetila je Anka Mrak Taritaš.

HDZ-ovka Vesna Bedeković zatekla je Zdravka Miočevića pitanjem da joj nabroji barem pet vrsta nasilja u školi, a on je uzvratio protupitanjem: "A ako vam kažem samo dva?"

SDP-ovci su, kao što su i najavili, bojkotirali rad Odbora, optuživši HDZ za igrokaz. Odbor bi Saboru trebao predložiti dva kandidata, ali nakon jučerašnjih razgovora čini se da će to biti velik problem.